Diunggah oleh Ricardo Parulian Sibagariang\nSilsilah dan kisah si Raja Naipospos yang diketik ulang sesuai dengan naskah asli yang ditulis oleh Haran Sibagariang, mantan Kepala Negeri Hutaraja Sipoholon, bertanggal 30 September 1955\nb Tarombo Pasaribu Habogo Boru Updated Aug 2013\nNa pinatomutomu ni Kepala Negeri Hutaraja nahinan di taon 1955\nTAROMBO DOHOT TURITURIAN NI\nDiketik ulang sesuai dengan naskah aslinya tulisan Haran Sibagariang (alm), mantan Kepala Negeri Hutaraja, bertanggal 30 September 1955\nHaran Sibagariang, Kepala Negeri Hutaraja\nNa pinatomutomu ni Kepala Negeri Hutaraja nahinan Haran Sibagariang (Ompu Basar Solonggaron)\nIa si Raja Naipospos na marsiduadua do ibana, songon naung tarsurat di alaman 15, jala boru Pasaribu do duansa. Parjolo dialap ma na umpompar Sibagariang, Hutauruk, Simanungkalit, dohot Situmeang. Alai tar hol ma jolo, jadi ndang sonang rohana ala ni na so mamintor adong i ianakhon di nasida jala nunga songon na ngolngolan rohana, ala ni i dialap ma muse laos tong boru Pasaribu. Dung ro, dialap boru Pasaribu na paduahon i, ndang sadia leleng mamintor adong ma na tar hol di boru Pasaribu na parjolo nialapna i, jala mamintor tubu ma Donda Hopol (Sibagariang). Dung tubutubuan boru Pasaribu na parjolo na manubuhon Sibagariang i; tubutubuan muse ma boru Pasaribu na parpudi nialapna i, tubu ma Marbun. Dung i muse ditubuhon boru Pasaribu na parjolo i ma Donda Ujung (Hutauruk), tubu muse ma ihut tu si Ujung Tinumpak (Simanungkalit), dohot Jamita Mangaraja (Situmeang). Ianggo boru Pasaribu na parpudi i na manubuhon Marbun, holan sada nama ditubuhon boruboru. Molo pinarateatehon hatorangan on, jala molo songon i do sintongna, tangkas ma na lima do anak ni si Raja Naipospos, i ma: 1. Sibagariang 2. Hutauruk 3. Simanungkalit 4. Situmeang 5. Marbun\nAdong do na mandok jala nunga hira dioloi pinompar ni si Raja Naipospos, na dua do anak ni si Raja Naipospos, i ma: 1. Toga Sipoholon 2. Toga Marbun\nAlai anggo hatorangan na manontuhon ndang apala adong, lobi ala margoar bius di Sipoholon. Nian na di taon 1921 di na ro Assistent Demang dohot Demang tu luat Huta Raja mangido dohot mambahen tarombo, laho mamillit (mambahen verkessing kepala negeri di Huta Raja), laos di tingki i torop dope angka natuatua sian marga Sibagariang, Hutauruk, Simanungkalit, Situmeang, nang Marbun pe, adong na marumur 70 sahat 90 taon jala laos ro tu punguan i. Mardomu ringgas ni roha nasida be ro, ala na so hea pola ro pamarenta manaringoti tarombo na songon i. Alai ianggo umurhu 27 taon dope tingki i. Jadi sude natuatua sian marga na lima i mandok: Tung na lima do anak ni si Raja Naipospos. Didok Assistent Demang ma, mangihuthon tarombo di Sipoholon dua do anak ni si Raja Naipospos, i ma Toga Sipoholon dohot Toga Marbun, ala naung jumolo huhut dibahen tarombo di Sipoholon sian di Huta Raja.\nSude do nian angka natuatua na di punguan i mangalo asa unang songon i dibahen (disurathon) nasida, alai alus ni Demang i, dipudi pe i pinatingkos, alai songon na di Sipoholon i ma jolo binahen, jadi songon i ma saut disurathon.\nDi taon 1923, dung sae tarombo i, ro ma muse pangidoan ni pamarenta i, asa marpungu sude kepala negeri na masuk tu Sipoholon, i ma marga Naipospos. Jadi di punguan i, di na ro i Controleur dohot Demang, disungkun ma muse taringot tu tarombo ni anak ni si Raja Naipospos, manang dia na tutu, tarombo na binahen ni Sipoholon do manang na nidok ni Huta Raja.\nHupatorang do nian songon na di hatorangan on, jala tambana hudok: Aut na tutu adong Toga Sipoholon anak ni si Raja Naipospos, jala anak ni i ma na opat halak: 1. Sibagariang, 2. Hutauruk, 3. Simanungkalit, 4. Situmeang, na ingkon jolo margahononna ma i ma marga Toga Sipoholon, alai ala so tutu adong i, ba dang adong marga Sipoholon.\nHatorangan paduahon muse: Ala ni na so taralo ni Marbun do na opat halak tubu ni ina parjolo, umbahen na bungkas nasida, tingki i ndang dope marhasohotan ibana, ai inanta i rap dohot sada ibotona do donganna, holan nasida na tolu do.\nNa ansit do ditaon Marbun, dibahen Sibagariang, Hutauruk, Simanungkalit, dohot Situmeang. Na marhorbo jolo do nasida, di na opat ma horbo jolo jala di na sada ma horbo pudi. Ia tingki mangula, maninggala, manang manisir, ndang diloas Sibagariang augaanna rungkung ni horbo i, dipudi do disuru, ndang boi antong, jadi sundat ma maninggala manang manisir. Songoni nang laho mamoro, ndang diloas Marbun i mamoro dung turun dionsop horbo i ma mulamula, alai didok sian na opat halak i do: Manusu dope i annong, parpudi i pe di ho poro, ninna, tutu manusu dope nian alai ndatung adong be ianggo susuna holan asal margubogubo sambing nama. Suang songon i do nang napunapu ni horbo i sai adong do na parpudi, alai tung apala saotik do, i do diloas Sibagariang dohot donganna i buatonna. Tung bari do tahe, dung do nasida marbagi di horbo i, alai digulangi na opat halak i do ianggo horbo bagian ni Marbun i, laos i do umbahen margoar adong Panggulangan di tobing Huta Raja.\nTarsongon i ma hupatorang nian taringot tu paranahon ni si Raja Naipospos, jala ndang adong hatorangan dilehon nasida, lobi sian goar bius Sipoholon, marhitehon sian goar ni ompu do i umbahen na gabe Sipoholon didok nasida.\nNang taringot tu si hualusi do nian, ai ningku do: Molo songon i nian, boasa so dohot Huta Raja dihangkam? Ai sai ingkon Sipoholon Hutaraja ma nian goar ni nang Sipoholon on, ai tangkas do na masa binahen ni Sibagariang, Hutauruk, dohot na dua nari na tu Marbun i di Huta Raja jala ndang di Sipoholon.\nAlus nasida: Sipoholon do nang Huta Raja.\nAlushu muse: Di pamarenta on do, jala dung pe tingki on Huta Raja masuk Sipoholon. Ndang holan i, nang Pagar Batu digoari do Sipoholon, Rura Julu dohot na asing i. Alai ianggo apala na tangkas situtu Sipoholon holan na masuk Rura Silindung on do.\nNdang adong dilean nasida hatorangan na asing manang na gumanjang. Alai ala diida pamarenta holan ahu sahalak do alo ni lima bius manang pitu halak. Jadi didok Demang i ma: Ianggo hatorangan i tangkas do tumorang na pinaboa ni Kepala Negeri Hutaraja, alai ala tumorop hamu alona, songon i ma i jolo, ninna. Asa on pe nang taringot tuson, umbahen na husurathon angka i, ndang na manontuhon naung tangkas situtu angka i, alai aut beha muse adong ringkot ni na naeng pahothon manang padengganhon di ari parpudi, i do alana umbahen hupatorang angka naung hutaringoti hami na uju i dison, jala molo songon na gabe turiturian nian na husurat i, ndang na pola seang i.\nIa taringot tu parrohaon ni Sibagariang, Hutauruk, Simanungkalit, dohot Situmeang, maradophon Marbun tung na hurang situtu do, alai tutu tar sude do na martubu ni imbang sai marbadai, marhosomi, jala na laos suan do i tu roha ni ianakhon ni na marimbang i, ai sai holan na manggulut di ibana sandiri asa sumurung jala gumodang do dipingkiri roha nasida be. Asa tung na so hasea do di roha angka na marimbang jala singotsingot: Unang diulahon baoa na marsiduadua, ai na manghorhon badabada dohot ahutahut tu dirina be do\npingkiran ni halak na marimbang jala na gabe dohot angka tubuna be marrohahon jala mangulahon na so ture, pola tahe manghorhon late.\nIa si Marbun dung dihilala rohana so taralosa jala so tartaonsa be pambahenan ni Sibagariang dohot na tolu nari, bungkas ma nasida tu Marbun, alai di Pansur Natolu do jolo nasida maradian manang na piga taon, di Silaban rura ma i, laos di si ma muli ibotona i tu marga Silaban, diboan si Marbun i do barang parbagianan nasida i ma Jeret.\nIa tano na gabe bangunan i ma bagian ni anakna na opat halak na tinggal di Huta Raja, nunga hupaboa angka goar ni ladang i di jolo ni on di alaman 46, alai ianggo parbagianan di ogung songon on ma, jala dohot dope tingki i tahe Marbun marbagi, ai andorang so bungkas dope ibana.\nDisada bodari didok si Raja Naipospos ma tu anakna na lima halak i: Buat hamu ma jolo ogungta i sian rangkeanna i jala palu hamu ma asa hubege jala manang na domu do soarana i bahenon ni hamu na lima.\nNdang diboto nasida antong sangkap ni ama nasida i, tung dirimpu nasida do tung holan na naeng begeon nasida sambing soara ni ogungna i, na arga do ogung ianggo najolo. Jadi dipalui nasida be ma antong jala ia so domu pamalu soara ni ogung i dipalu manang ise, digantihon ma tu na sada, sai songonsongon i ma jolo diaturhon tu anakna na lima halak i paima nunga tung denggan begeonna domu soara ni ogung i. Asa dung denggan hadodomu ni soara ni ogung i dibege si Raja Naipospos, didok ma tu nasida: Nunga denggan jala lehet hubege soara ni ogung na pinalumuna i, asa on pe masitiop di ibana be hamu di naung tiniop jala na pinalu muna be, pauli hamu be ma laho manimpan, ai laos songon i nama parbagina di ganup hamu, alai molo tung masa ulaon horja, ba unang ma so dilean manang ise bagian na di ibana i, ai maol do na padomudomu soara ni ogung na pulikpulik bangunan.\nJadi dioloi nasida be ma antong parbagi ni amana i laos dipasahat ma dohot hata pasupasu, asa lam gabe jala tu horasna nasida be sude.\nAsa angka on ma goargoar ni ogung na jinalo nasida i:\nDi Donda Hopol i ma Ogung Panggora. Ia di Donda Ujung i ma Ogung Pangihut na margoar si Palaka. Ia di Ujung Tinumpak i ma Doal na margoar Doal Piimbo. Ia di Jamita Mangaraja i ma Doal Oloan, goarna Doal Sidambirbir. Ia di Marbun i ma Jeret.\nMansai denggan do pambagihonon ni si Raja Naipospos i pusakona tu anakna jala na tau sitiruon do i antong, ai marguru tu na binotona be dilehon siulaonna be jala na laos jambar. Sintong do asa denggan ulaon ni manang ise, ingkon na diboto do mangulahon asa lomo huhut roha ni na marnida manang na umbegesa pe, jala didokkon dope padomuon nasida ogung i ditingki adong horja asa mamintor uli soara ni ogung i, laos singotsingot do i nian asa unang adong na asingasing roha ni manang ise patupahon ulaon halalas ni roha, jadi mamintor denggan jala tulus ma tutu tu na denggan hinorhon ni sada ni roha i.\nParujung ni si Raja Naipospos\nIa si Raja Naipospos marujung, mate ma ibana laos ditanom di Dolok Imun do didok na deba alai ndang adong tandatandana. Dihorjahon do ibana, huroha nunga marpinompari ianakhonna na lima halak i; pitu hali do ibana dihorjahon, tartontuhon pinarhatutu do i antong, alana nunga gabe sombaon ibana mangihuthon panandaon dohot pandohan ni angka jolma najolo. Ingkon pitu hali disantihon dohot horja jolma na mate, asa boi gabe sombaon, ianggo holan lima manang onom hali dope tung na so boi do gabe sombaon. Hira sude do pinompar ni si Raja Naipospos on mandok naung gabe sombaon si Raja Naipospos jala i ma na gabe margoar Martuasame. Ninna halak laos maringanan ma i di aek rangat na di Sipoholon i.\nIanggo taringot tu na gabe sombaon i si Raja Naipospos, nang pe husurathon i dibagasan buku on, ndang na adong pingkiranku asa diharingkothon roha ni na manjaha na umboto barita on, ulaon siulahononhon na manggondanghon bangke ni ompuna asa gabe sombaon, ai asing dope na mambahen gondang patuduhon parsangapion sambing di natuatuana so pola adong huhut sangkap asa tung lam marsangap ama manang natuatuana naung mate i. Ndang porsea ahu na adong hasangapon ni naung mate martamba, asing sian basabasa ni Debata tu hangoluan sogot surgo i. Asa ndang ture mambahen manang aha utiutian mambahen hagaganda ni hasangapon ni naung mate, alai ianggo na patuduhon parsangapina sambing di na mate manang natuatuana, ra ndang pola sala i ianggo di rohangku.\nIa taringot tu tanoman ni si Raja Naipospos i di Dolok Imun, adong do nian na mandok di Sipoholon do, hatoranganna ndang adong ia so holan ala ni na di aek rangat Sipoholon do maringanan Sombaon Martuasame manang Sombaon Same.\nAlai ianggo hatorangan na di Dolok Imun do ditanom, on ma:\nDi tingki na manghorjahon papituhalihon anakna i, dibahen ditongos si opat halak na tinggal di Huta Raja do pudunpudun buhul ni ari mata ni pesta (horja) nasida i tu pinompar ni Marbun. Alai ndang dope dapot ari na tinontuhon nasida marhite pudunpudun i, nunga dibahen dipasaut Sibagariang, Hutauruk, Simanungkalit, dohot Situmeang horja i, alai holan ala hata ni Sibagariang do i tu anggina na tolu nari ingkon pasauton nasida mambahen horja i, nang nian ndang dapot dope ari na jinujur nasida hian, i ma naung tinongoshon nasida titi ni ari tu Marbun. Jala nang pe so ro Marbun dipasaut do pesta i, tarida do holan ala ni Sibagariang do umbahen na dipasaut nasida horja i, i ma sian hata na giniling ni na tolu, Hutauruk, Simanungkalit, dohot Situmeang, tu Sibagariang di haroro ni Marbun, i ma pasauthon pudunpudun na jinalo nasida.\nSongon on ma pangalahona, dung sahat Marbun tu huta Dolok Imun, marsogotna i ma nian mata ni horja na manghorjahon si Raja Naipospos i, hape nunga diida nasida borotan ni lombu naung binorothon di alaman ni huta i,\ndihandanghandangi do borotan i dohot bulu na binolaan, ia torop ni handang i 90 (siapulu) hibung do, laos adong dibagasan handang i te ni lombu naung binorothonna hian jala naung tinullangi.\nDung i ro ma sungkunsungkun ni Marbun tu si opat halak naung mambahen horja i mandok, manang na aha do alana umbahen mamintor dibahen nasida horja i so jolo dapot dope ari naung binuhul nasida hian. Alai mamintor dialusi na tolu i ma, Hutauruk, Simanungkalit, Situmeang do, didok ma: Hahanta doli Sinagabariang do na so tarjua hami, sai hujua hami do nian asa unang saut jala ingkon dung pe ro hamu nian asa pasauton horja i, alai ingkon pasauton do didok ibana nang so ro hamuna, asa i do alana umbahen na saut horja i.\nNdang adong be alus ni Sinagabariang, ai nunga tangkas dipaboa anggina na tolu i tois dohot jungkat ni rohana di anggina naung tinonahonna jala dongan sahasuhutonna ndang diargahon janjina, diparhamuda do tahe, ndang mabiar ibana di uhum, ndang olo ibana mangoloi singotsingot ni anggina si tolu halak i. Tung pangalaho na mamunjung do tahe. Sipasidingon do pangalaho dohot pambahenan na songon i, tung na so jadi ulahononhon, na sala situtu do i. Bursik do ro tu halak na so ingot di padanna, jala na so padoshon tahi ni rohana tu donganna.\nAsa dung sun nasida na manghatai, manortor ma Marbun huhut manghaliangi borotan naung hinandangi i, laos martonggotonggo ma ibana mandok: Ala na so uhum jala na so dung masa do na binahen ni Sinagabariang. Tung gabe manortori te ni lombu na binorotanna i ahu, umbahen na ditonahon, asa ia nasa i toropni handang na manghandang borotan dohot te ni lombu i, holan nasa i ma torop ni pinomparna, i ma tonggotonggongku, sai martinangi marbinege ma sahala ni si Raja Naipospos, ninna, songon naung huarbis di alaman 26 i.\nMolo nihilala jala pinartimbanghon torop ni dongan Hutauruk, Simanungkalit, dohot Situmeang, tung saut do antong tongotonggo ni Marbun i, ai ro di taon 1902 hira so lobi do ripe ni Sinagabariang (Sibagariang) 90 ripe. Asa nang nidok, manginona do sala ni ama, ompu tu pinomparna. Ianggo pinompar ni Marbun na pinaotootona i tung torop do laos margoar do Marbun sese dibahen toropna. Alai dung na tinopotan ni Sibagariang sala na binahen ni Sinagabariang (Sibagariang) najolo i, tar lam ganda do nian toropna.\nAlai mardomu muse tutu, sude na lima marga i nunga masisesaan dosa di Sipoholon, di jolo kantor ni Assistent Demang taon 1933. Mansai ringkot situtu do na manopoti sala na binahen ni natuatua tu donganna, asa olo iba dapotan pasupasu nang sian Debata. Dung partangiangan na di Sipoholon i, sai\ntarhusungkun do angka dongan sapartangiangan i ma Hutauruk, Simanungkalit, Situmeang dohot Marbun, manang na adong do panghorhon ni punguan partangiangan na binahen i, jadi sude do nasida mandok: Marguna situtu do ai tung mansai godang do sihalashononhon basabasa ni Debata dung partangiangan i.\nPangalaho ni si Raja Naipospos\nIanggo si Raja Naipospos, na ginjang do rohana, i ma huroa turun tu roha ni Sinagabariang (Sibagariang) uju i. Ai di na sahali di na margondang ibana di Banuarea uju marhuta ibana disi. Ala na di ibana sian Dolok Imun sahat tu Banuarea jadi di na naeng manortor i ibana dipangido ma tu partaganing asa dibahen gondang ni na bongbong di jae jala na bongbong di julu, jadi dibahen pargonsi i ma gondang i jala laos manortor ma ibana, nang tanganna pe antong dipatuduhon ma tu na torop di atas ni uluna songon na mangap do dibahen, i ma na mambahen tanganna i tumimbo dao dipadenggal jarijarina i sian uluna, ianggo tar na serep jala denggan, ndang tama bahenon tumimbo tanganniba sian ulu, molo tumimbo dibahen na mandok paboahon tu natorop i do i, ndang adong be di ginjang ni sangapna na sapunguan i.\nIa dung diida pinompar ni si Raja Sobu tortor ni si Raja Naipospos i, martahi ma nasida mambuhar (pabungkashon). Jadi di sada borngin dibahen nasida ma hamusuon, jadi laos buhar borngin do si Raja Naipospos sian huta Banuarea i; laos torus ma antong rasi rasa sadari on tano Banuarea i di pinompar ni si Raja Sobu, ndang holan i tahe, na sahat do nuaeng ro di parbalohan dohot Siualuompu. Asa godang do mago digomak halak ugasan ni si ginjang roha. Aut serep roha dohot tortor ni si Raja Naipospos i, da hot do tano Banuarea torus tu Sipoholon di ibana? Asa serep ni roha i gabe pahothon parugasanonniba hian, jala ginjang ni roha manghorhon mago parnampunaon, i ma songon na tu si Raja Naipospos i, nang godang artaniba ndang jadi haginjanghononhon, unang gabe mago. Na mardomu do on tu sipaingot na sian hata ni Debata: Dialo Debata do angka na ginjang roha.\nPanghalahala do si Raja Naipospos i didok, jala nang na so hea diula isara tano manang adong tanda ni parugasanonna, molo marsalisi (pagulut) na olo do ibana\ngomos situtu mandok na ugasanna (tanona) isara tano, pola ro di na mate ibana dipingkiri alona tung songon na olo do; songoni ma nang diparbalohan ni tano. Ala ni angka pangalaho na songon i ma gabe sogo ma antong roha ni halak mangangkupi saparbalohan di parhaumaon. Sipata olo do balokna munsat asal unang diparbalok ibana, asa dao ma antong di roha ni hombar balokna i sian ibana. Hinorhon ni angka pangalaho na songon i molo adong halak manungkun na bungkas nangkaning, dipaboa ibana ma antong pangalaho ni si Raja Naipospos i, jala ihut ma hatana mandok: Santipul so donganan do, samponggol so angkupan si Raja Naipospos.\nDi si Raja Naipospos rasi rasa sadari on sai ehet do pandohan i, alai tutu adong do na mandok ala ni garangna, ndang apala hinaporseaan i, ai pandohan sogo ni roha do pandohan i, hata sogo ni roha sambing do i bulus. Asa sai hata na sintong ma nidok nang tu dongan, asa las roha ni dongan mangangkupi iba, tung pinadao ma gabus nang angkalangkal pe.\nNa marlapatan do goar anak ni si Raja Naipospos\nSongon naung hutaringoti di alaman 54 sahat tu 56, taringot tu anak ni si Raja Naipospos lima halak do jala adong do na mandok dua halak do, ianggo olat ni tingki na manurathon on ahu, dua dope disurathon di tarombo, alai tung sai godang do na mangalo (manjua). Asa molo tung adong dipudian ni ari rapot hadomuan pinompar ni si Raja Naipospos na naeng pasadahon nang tu roha ni na torop, ra pingkiranku dibahen apala husurati taringot tusi. Alai ianggo mangihuthon timbangan ni rohangku nian sumintong do lima anak ni Si Raja Naipospos.\nJadi laos mardomu dope taringot tu si Raja Naipospos parianakhononna: 1 .Donda Hopol, 2. Donda Ujung, 3. Ujung Tinumpak, 4. Jamita Mangaraja, 5. Toga Marbun.\nTarida sian torop ni ianakhonna i, boi ma dohonon jolma na gabe do si Raja Naipospos. Na marlapatan do goar ni anakna i sude di rohana:\n1. Donda Hopol, asa masihopolan tondina dohot tondi ni angka anggina, jala sahala hadumaon ma i didok. 2. Donda Ujung, jala sahala habeguon ma i didok, huhut masioloan dohot haha anggina. 3. Ujung Tinumpak, jala sahala panggalangon ma i didok, jala parhata sioloan. 4. Jamita Mangaraja, sahala harajaon ma i didok, jala sipatangitangion. 5. Marbun, jala sahala hagabeon ma i didok jala sipatimbotimboon.\nDipudi ni surat on ma angka hatorangan ni angka goargoar dohot marga pinompar ni si Raja Naipospos, i ma mangihuthon angka tonatona (baritabarita) ni angka na parjolo tubu. Ndang adong ianggo pustaha manang buku sian nasida, asa sintong\nni i na sotartontuhon di bagasan buku on, sae ma asa adong do marhite sian on panimbangion ni na manjaha dohot na umbegesa.\nIanggo taringot tu na margoar Donda Hopol jala Sinagabariang i ma songon naung pinaboa i, sahala hadumaon didok. Na gogo jala na padot do ibana, asa tung asing do burju ni i sian angka anggina mangula, ndang apala diringkoti rohana marjuji, ai ianggo nahinan nian ndang pola ulaon na so ture na marjuji. Ndang apala songon ditingkion ingkon adong pangkat asa marsangap jolma, nang na mangula ndang pola ulaon partoru i, gariada tahe uloaon na denggan do. Na umbolak do haumana sian hauma ni angka anggina, jotjot do longang roha ni angka anggina i dohot halak na marnida di gogona dohot balok ni haumana, jadi ia adong halak manungkun manang na boha dibahen mangulai haumana i, mardomu tingki i mansai maol situtu ulaula bosi i ma panggu, hudali, dohot rambas (sasabi), jadi dialusi na mandok ma hata ni na manungkun ondeng, songon i do sai digariangi ninna. Asa marhite sian pangalahona i ma umbahen laos margoar ibana Sipanggariang. Alai tutu, i do bangkona, olo do laos dipadenggan halak manjou goar ni donganna lumobi molo laos ulaon na denggan ulaonna, alai molo ulaon na hurang denggan olo do laos diparoaroa halak. Asa na lam dipadenggan angka na mandok nama goar Sipanggariang i gabe Sinagabariang manang Sibagariang. Na dos do i, ndang pola marimbar i dohonon manang jouon.\nIanggo taringot tu Donda Ujung jala na marmargahon Hutauruk songon on do. Dung hona lele nasida rap dohot amana na sian tano Banuarea i jala tinggal maringanan ma jolo di Pansinaran Sipoholon, sian i mulak ma muse tu Dolok Imun, martahi ma muse nasida asa munsat be mangalului tano na numapu. Alai ianggo ibana ndang lomo rohana munsat ai parpudi do ibana, laos tinggal di huta i, alai nunga sai dibagasan muruk ibana ala so olo donganna i tinggal di si donganna. Nang pajumpang ibana dohot donganna nunga sai murukmuruk, jadi alani i digoari donganna i ma ibana parhuta na muruk. Dung i dilaonlaon ni ari lam dipadenggan\nna manjou goarna i gabe Hutauruk. Bangkona ma i antong ndang ture pangalaho na ma tulut hu jouon (dohonon), ai na gabe mangarungkari tihas ni dongan do iba disi jala na mangalap muruk dohot sogo ni roba, dumenggan do pinadenggan manjou goar ni dongan, asa na manjou goar ni dongan na pahansit rohana, ai las ma rohana mida iba jala lambok ateatena. Asa songon i ma pangalahona umbahen na gabe Hutauruk marga nasida pinompar ni Donda Ujung. Ala ni sahala habeguon di ibana, ndang dihabiari pinompar ni si Raja Sobu, mamintor ibana ma marbalokhon Siopat Pisoran i ma na di Sipoholon.\nIanggo na margoar Ujung Tinumpak na gabe margoar jala marmargahon Simanungkalit songon naung tinaringotan sahala panggalangon, tung na maila situtu do ibana molo ro tamuena so denggan (tabo lompanna) bahenonna. Ala ni panggalangonna i, ndang adong mian pahanpahananna nang manukna, ibana pe antong tarringgas do tu huta ni halak sorang, na olo do ibana mambuat manuk ni halak dohot manuk ni donganna sahuta jala ditambathon ma i tu na buni, ndang ianggo holan na laho panganonna sambing umbahen na dibuat alai tung holan na managam tamuena sambing do. Asa jotjot do mate na binunihonna i ianggo so adong ro tamuena. Sipata ala na so diingot patudukhonsa jadi ala malena so ada tuduhonna, laos mate alit ma. Jadi sai adong ma na umboto pangalahona i, i ma siala manuk na mate maralitan, jadi digoari halak ma ibana parmanuk na alit, laos dijou ma goarna Simanuknaalit alai dilaonlaon ni ari gabe Simanungkalit ma. Ndang denggan nian pambahenan na songon i ai gabe agoan do halak dihorhon pambuaton songon i, ba dumenggan do ulahononhon mangalehon tu dongan na humurang asa unang gabe roa goar, jala biasbias do halak na mambuat na so ugasanna jala manghorhon goar tihas do na mangulahon songon i. Ndang tihas manang aha ulaon na manjalahi ngolu asing sian na mambuat na so ugasanniba. Asa songon i umbahen Ujung Tinumpak i, gabe marmargahon Simanungkalit.\nIanggo taringot tu goar Jamita Mangaraja gabe marmargahon marga Situmeang, sahala harajaon do sahalana. Na pos do roha ni donganna di ibana sipajopan (sipalumean). Alai nian molo sipalumean holan na pajophon (manimpan) sambing do palumean i disi ndang ianggo na gabe pangkeonna i ianggo so jolo gabe dipangidohon, ndang denggan pangkeonna sambing. Alai ianggo Situmeang i jotjot do dipangke ibana sipalumean na tu ibana i. Di na sahali manortor do ibana di sada horja, dipangke ma antong talitali na pinalumehon ni donganna tu ibana, tongon dohot ma mainondur nampuna talitali na pinangkena i, ro ma sungkunsungkun manang na sian dia paheanna i, jadi dipaboa nampunasa i ma, sipalumean do i tu ibana. Na malo do ibana manortor torop do halak mamuji mardomu tu paheanna i, sai disungkuni painondur i do. Sai adong do na naeng paroa goar ni donganna, gabe didok ma: Sipalumean goarna, alai dipudian nian dipadenggan na manjou ma goar i gabe Situmeang, asa songon goar tihas hian do goar Sipalumean i. Ala ni i ndang jadi bahenon songon ugasanniba sandiri ugasan sipajopan ni dongan tu iba, ai mangalap (manghorhon) goar tihas do i, dumenggan ma hinasabamhon mamangke paheanniba sandiri asa dao sian iba goar tihas, Denggan do nian nang pinangke pahean ni halak na pinapinjamhonna tu iba, alai ingkon jolo pinangidohon.\nIanggo taringot tu goar Marbun na laos goarna do dimargahon pinomparna, paima adong marga dibahen nasida. Sahala hatoropon na marbunbun do sahala i. Adong do na mandok, ia si Marbun i tung na gogo do ibana mangarambasi angka ramba, i ma sibahenonna gabe napu tu haumana, ai napunapu ni pinahanna ndang sae tu haumana diroha, mardomu ma ala na so diloas donganna mambuat napu ni horbonasida, i ma songon naung husurathon di alaman 55 i pambahenan ni Sibagariang dohot donganna tu ibana. Songon na so siat do barita ala ni papungupungu sirabun umbahen margoar si Marbun i hian, dungi ndang adong parmuba ni goar sahalana i tu goar marga i holan ala ni na diponggol nama pajempekhon dohonon manang jouon, gabe Marbun ma marga ni pinomparna. Ai\nmarbunbun do songon dolok antong nasida, boi dohonon sian topi Tao Toba sahat tu topi Laut Barus, sai marbunbunbunbun angka luat diingani nasida, i ma, Negeri Bakara, Pollung, Sipituhuta, Sihikkit, Sanggaran, dohot Marbun Sehu. Tung basa do Debata mangalehon tu nasida hombar tu goar sahala i. Balos ni na ansit i, gabe Debata do mangalehon basabasa, asa unang pola maundukhu roha ni na pinasiaksiak ni donganna, pos ma rohana na sun gogo do Debata mambahen singkatna tu ibana. Asa ndang pola sai baloson na humurang na binahen ni dongan tu iba, ai diboto Debata do i, sae ma pinasahat tu Ibana.\nAsa molo adong ringkot ni angka barita on muse di laonlaon ni ari, tumangkas ma dibahen partimbangan taringot tu si.\nHuta Sibagariang Tongatonga, 30 September 1955\nHaran, Ompu Basar Solonggaron Sibagariang Kepala Negeri Hutaraja\nDokumen Serupa dengan Tarombo dohot Turiturian ni si Raja Naipospos


unang leas… – Amani Partogi\n← alani tuak…..\nBabi itu…. →\nPosted on 17 Januari, 2010 by Hendry Lumban Gaol\nSai dipodahon natua-tua do tuhita, asa unang leas. Patudu hagijjang ni rohaon do molo adong leas ni roha dihita. Jala jolma na leas, tung so adong do dongan ni on, ala sude donganna jolma dianggap ditoruna, halak pe gabe mandao. Atung pe rupani dirohaniba, dang diboto nasida nanihataan on, ala didok roha, dang halak batak nasida, jadi tung ni hataan pe ibana dang diantusi i. Alai ima, manang beguaha pe i, unang leas. Husuhuthon ma jo namanggobarhon haleasan ni roha.\nNapuhut do OppuHolong mangalului ngolu di kota na ribur, Jakarta. Nian, nunga piga hali dipasingot amaniHolong, asa unang mangula be ibana. Nga marua daging, sap uban simanjujung. Dipangido amaniHolong, asa holan manjaga pahoppuna si holang ma dijabu. Alai didok oppuHolong, gabe hassit do dagingna molo so mangula ibana.\nBoi dohonon, sahalak na sukses do ibana. Sahalak tokke. Nata pe rupani tokke barang-barang bekas, palastik, seng nang na asing. Gabe tokke ni pamulung ma ibana di Jakarta on. Sian hanunutanna na papunguhon barang bekas, plastik boi ma ibana pasikkolahon anakkonna. Alai, ala diboto ibana do boha posruk na namangalului ngolu, ba molo lao ibana manang tudia, sai mar-bus do. Adong do mobilna na jeges. Alai dang di pakke i. Didok ibana, molo mar-bus boi papunguhon botol AQUA di dalan i.\nDipamasuk ma tu kattong palastik sude akka boto aqua na dapotsa, jala diboan. Saotik tabba saotik ba boi gabe godang.\nDinasadari, mar-bus ma ibana terminal Senen. Jala songon na somal rupani, ditiop ibana do palastik na birong, inganan ni botol aqua on. Sangajo do ibana jonjong di bus i, asa boi diranapi, atik boha adong botol aqua marpeakan di toru ni bangku i.\n“Tareek, beta ma, dang adong be i sewa i…tarik pirrrrr…..” ninna kenek on sian pudi. Huroa halak batak do kenek dohot supir on.\n“Litan, litan, Cililitan…” ninna marsurak sian pittu i manjouhon akka panuppang. Sada di jolo sada dipudi.\nPiga-piga leleng dukkon mardalan bus on, ro ma sahalak sian kenek i mardalan sian jolo papunguhon ongkos. Dihurtuhi dohot tanganna siamun, na gok hepeng logam i. “Ongkos…ongkos….” ninna kenek on. Songoni ma sian jolo sahat tu pudi.\n“Asi nai roha mamereng amattaon neh, nga matua hape ikkon papungu palastik, nga marharukkut tangan i, jala mardalan pe nga mekkat-ekkat”\n“Ah, nadibaen-baen do i lae, asa unang marongkos do i. Jalo lae ongkosna, didia dapot na pere-pere di portibion”\n“Sobbu ma songoni lae, sahalak na do, asi roha” ninna siJamurhing, kenek na papupungoh ongkos on.\n“Dang adong i lae, paula-ula ma dipanengel-nengel i, ai mamora do di Jawa an, nga hea hu ida, akka pargabus doi, jalohon ongkos ni i, molo dang dilean asa hupaturun” ninna siJatiolhas kenek na jonjong di pittu jolo i.\n“Pak,..pak…ongkosnya pak, baru keluar pool ini, belum dapat setoran” ninna mandapothon oppuHolong.\nDidadap oppuHolong sakku ni bajuna, dilean ma ongkosna. Huroa dang sangka roha ni kenek on, nahalak batak OppuHolong, dibereng sian pardompahan dohot ulaonna.\n“Ai na dipanengel-nengel do, paula-ula doboan-boan palastik i, asa asi roha, paula-ula dang dibereng nga pinapungu ongkos” ninna siJatolhas muse, mandok tu siJamurhing, huhut dilean hepeng na jinalona sian oppuHolong.\nDidok oppuHolong ma “Dang na hupanengel-nengel lae, jala dang huharaphon asi niroha sian hamu, hagarar au do ongkoshu, gijjang ni rohami, kenek dope ho nga langitmu langitan…” tarmuruk ibana, huroa dang tartahansa be dang mandok hatana.\n“Bah, ai halak batak do pe hamu, sattabi ma oppung, sala ma au dihatakki, hurippu nakkinon dang batak hamu, marga aha do ho oppung” ninna siJatolhas huhut marsiberengan nasida nadua.\n“Dang adong marga-margana, jala dang oppungmu au, nandigan anakku manubuhon pahoppu songon ho na roha, leas roham mida napogos” ninna OppuHolong.\nPos ini dipublikasikan di HATA SO PISIK dan tag leas, Pakkat. Tandai permalink.


Jesus dohot Sahalak Borua di Sumur | Parsiajaran Bibel tu Dakdanak\nJAHA DI BAGASAN HATA Adhola Afrikans Albania Amhara Arab Armenia Azerbaijani Azerbaijani (Sirilik) Bahasa Isyarat Spanyol Bahasa Isyarat Zimbabwe Baoule Bashkir Basque Bassa (Kamerun) Batak (Karo) Batak (Toba) Biak Bikol Bislama Bolanda Boulou Bulgar Cebuano Cheska Chichewa Chitonga Chitonga (Zimbabwe) Chitumbuka Chiyao Chokwe Chol Chuabo Cibemba Cina Mandarin (Disederhanakan) Cina Mandarin (Tradisional) Citonga (Malawi) Dangme Dayak Ngaju Denmark Edo Efik Esti Ewe Fiji Fon Ga Galicia Garifuna Georgia Guarani Gun Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Brasil Hata ni na Ngungu di Inggris Hata ni na ngungu di Ekuador Hata ni na ngungu di Italia Hata ni na ngungu di Jerman Hata ni na ngungu di Korea Hata ni na ngungu di Kuba Hata ni na ngungu di Madagaskar Hata ni na ngungu di Meksiko Hausa Herero Hiligaynon Hindi Hmong (White) Iban Ibinda Igbo Iloko Indonesia Inggris Irlandia Isoko Italia Jawa Jerman Jerman Rendah Jula Kabiye Kabuverdianu Kachin Kannada Karen (S'gaw) Katalan Kazak Kekchi Kikaonde Kikongo Kikuyu Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Lomwe Luganda Luo Luvale Magyar Makau Makedonia Malagasi Malayalam Malta Mam Marati Marshall Maya Mazatec (Huautla) Melayu Miskito Mixe Mixtec (Guerrero) Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ndebele Ndebele (Zimbabwe) Ndonga Ngabere Ngangela Nias Norwegia Nyaneka Nyungwe Nzema Okpe Oromo Ossetia Otetela Pangasinan Pijin (Kamerun) Pijin Nigeria Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romani (Makedonia) Cyrillic Rumania Rumania (Serbia) Rundi Rusia Rutoro Samoa Sangir Sango Sena Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Sinhala Slovak Sloven Spanyol Sranantongo Sunda Suomi Swahili Swati Swedia Tagalog Tahiti Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tonga Totonac Tshwa Tsonga Turki Twi Tzeltal Tzotzil Ukraina Umbundu Urhobo Uruund Uzbek Uzbek (Romawi) Valencia Venda Vezo Vietnam Waray-Waray Wayuunaiki Wolaita Xhosa Yoruba Yunani Zande Zapotec (Isthmus) Zapotec (Lachiguiri) Zulu\nSahalak Borua di Sumur\nDung sae Paska, mulak ma Jesus dohot angka muridna tu Galilea. Lewat do nasida sian Samaria. Dung jonok nasida di kota Sikar, istirahat ma Jesus di sumur ni si Jakkob. Dung i laho ma angka muridna manuhor sipanganon tu kota.\nRo ma sahalak borua laho mambuat aek tu sumur i. Didok Jesus ma tu ibana, “Lehon ma tu ahu aek i inumonku.” Didok borua i ma, ‘Boasa dipangkulingi amang ahu? Halak Samaria do ahu. Kan ndang boi mangkatai halak Jahudi tu halak Samaria?’ Alai didok Jesus ma, ‘Molo diboto ho ise ahu, jaloonmu do tu ahu aek. Hulehon ma tu ho aek hangoluan.’ Didok borua i ma, ‘Maksudna boha? Alana ndang adong timba ni amang.’ Didok Jesus ma, ‘Manang ise na manginum aek na hulehon, ndang mauas be.’ Didok borua i ma, “Lehon ma tu ahu aek i Amang.”\nDung i, didok Jesus ma, ‘Jou ma suamim tuson.’ Didok borua i ma, ‘Ndang adong suamiku.’ Didok Jesus ma, ‘Tutu do i. Nunga lima hali ho kawin. Jala ndang suamim donganmu saonari.’ Didok borua i ma, ‘Panurirang do ho bah. Didok halak Samaria, boi do manomba Debata di dolok. Didok halak Jahudi, holan di Jerusalem do boi manomba Debata. Alai porsea do ahu, molo ro Messias dipaboa ibana do tu hami cara manomba Debata.’ Didok Jesus ma, ‘Ahu do Messias i.’ Ndang hea dope dipaboa Jesus songon i tu na asing.\nLari ma borua i tu hutana. Didok ma tu halak Samaria, ‘Pajumpang nangkin ahu dohot sahalak baoa. Diboto ibana do sude taringot ahu. Ibana do ra Messias. Beta ma taida tusan!’ Dung i laho ma nasida dohot borua i, diajari Jesus ma nasida.\nDitogihon halak Samaria ma Jesus tu huta ni nasida. Disi ma Jesus saleleng dua ari mangajari. Gabe godang ma na porsea tu ibana. Didok nasida ma tu borua Samaria i, ‘Dung dibege hami na didok ibana, porsea do hami sipalua portibi on ibana.’\n“‘Ro ma!’ jala ro ma manang ise na mauas. Manang ise na olo, dibuat ma aek hangoluan i ndang pola martuhor.”—Pangungkapon 22:17\nSungkun-Sungkun: Boasa tarsonggot borua Samaria i ala mangkatai Jesus tu ibana? Aha do na dipaboa Jesus tu ibana?\nJesus Mangajari Boru Samaria\nDipaboa Jesus ma tu borua i hatorangan na so hea dope dipaboa ibana tu halak na asing.


Jempek Hata dohonon – Amani Partogi\n← Ipon Palsu\nSai Puji ( ver. STAB ) →\nJempek Hata dohonon\nPosted on 1 Desember, 2010 by Hendry Lumban Gaol\nAdong do parjambaran na ingkon dapotan ganup na ro tu ulaon adat di halak batak. Ulaon na met-met, nang ulaon na balga. Ima jambar hata. Jala sipata sai rumingkot do parjabaran nasada on sian parjambaran na asing, songon jambar juhut. Ninna roha, jambar na sasada on do mambaen leleng ulaon ni halak batak. Datung na mangulosi, dohot na asing. Hape, ia dilean partingkian, bah ganup be do manjua. Ia soi marsituganan. Sude mandohoti ulaon i, sai ingkon ris do anggo jambar nasada on. Ido alana, molo manghatai dongan, di panimpuli ni panghataionna sai didok do “hatangki hata tambaan” na marlapatan, dilean tingki tu donganna lao mandok hata. Olo do tubu hata na hurang tabo begeon molo pola adong naso dilean manghatai. Nata pe rumani, sai alus na jempek do dipandok be. “Sitombol ma hita” lapatanna sada hata ma hita, ima i.\nDi sada luat adong ma masa ulaon. Songon hatangku na di ginjang i, dung sidung marsipanganon dipungka ma ulaon manghatai. Songoni do adat ni batak on, sai jolo marsipanganon do asa marsirarian. Tutu ma nian, molo nga bosur iba, manang aha pe nanaeng sihataan sitau marujung tu na denggan ma i annon.\n“Santabi ma dihita saluhut na pungu dison, ta pungka ma panghataionta molo tung adong annon angka sirarian, jempek hata dohonon, ba dumenggan maa dung sidung manghatai na marboho” ninna protokol, uhut dipadenggan parhundulna\n“Ima tutu, dihita namardongan tubu, jempek hata dohonon, ba ninna rohanian molo tung disangkapi punguan,…” ninna protokol muse. Marganjang na manghatai on.\n“Ninna roha, jempek hata dohonon, jolo tapasahat ma jo panghataion on tu raja ni pamoruonta, manang songon dia pe rumang ni ulaon na naeng si ulaon, ba nasida do annon anggo na mangulahon” ninna amaniTulpe dung jolo marsantabi ibana.\n“Ba, i ma tutu, nga na denggan i Anggia, jempek hata dohonon, ido tutu, saonari pe hulean hami ma partingkian on tu hamu raja ni pamoruon nami, jempek hata dohonon nuaeng, ba hamu do marsogot mangulahon siulaon on, jei ingkon jolo begeon nami do hata muna, marsiaturan ma hamu. Jempek hata dohonon nuaeng, harop do roha nami sada roha hamu, anggo hami hula-hula muna tung marhaposan tu hamu do…” ninna ketua, AmaniBatara. Jempek hata dohonon, ninna alai marganjang-ganjang mandok hata.\nDung rade raja ni pamoruon, manghatai ma sahalak sian utusan.\n“Ima tutu, tuhamu rajani hula-hula nami, ba jempek hata dohonon nuaeng, molo nunga tung raja i na marsuruh, ba songon sian hami angka boru muna, jempek hata dohonon nuaeng sitolopi na uli do hami. Jempek hata dohonon, saluhutna ulaon na naeng tapatupa on rade do hami mangulahon i, jempek hata dohonon nuaeng, na dia ma siulaonon nami, ba jempek hata dohonon, marsuru ma raja i. Songoni ma sian au, jempek hata dohonon, ala adong do hita piga-piga halak dison, jempek hata dohonon, ba tama do molo ganup hita mandoh hatana mangalusi hula-hulanta, jempek hata dohonon, songon nidok ni rajai nagkinon, ba jempek hata dohonon, hita do sude mangulahon ulaon on, jempek hata dohonon, di tambai pariban nami. Tu horong ni ina ma, hamu angka pariban nai, jempek hata dohonon, ro hamu tuson, marsuru hula-hulai. Jempek hata dohonon, hamu angka boru ni rajai do sitiop puro-puro, jempek hata dohonon baen hamu alusmuna” ninna amaniPurnama. Dungi dipanotnoti sada-sada paribanna di punguan i\n“Hemm…ehm….jadi, ima tutu rajanami, Raja ni Hula-hulanami, jempek hata dohonon, nga tung satolop hami saluhutna songon pamoruon muna, jempek hata dohonon, songon naung tinariahon ni anggi nami nangkin, amaniPurnama ido tutu, jempek hata dohonon, naung saroha do hami mangulahon i. Jempek hata dohonon, songoni ma jolo sian hami, ditambai dongan” ninna amaniHarintaran. Tong marsiberengan na marpariban. Dialusi nanget sian pudi, “Jempek hata dohonon, sitombol ma hita, Akkang” ninna NaiFitri uhut manginsurut tu pudi. Biar rohana mandok hatana.\nSongoni ma dipamamasa panghataion i. Ganup mandok hata sai didok do, jempek hata dohonon, alai maredet-edet pahataiaoni.\nSahat ma panghataion tu namardongan tubu. Didok OppuHumuntal ma hatana. “Imatutu tuhita saluhutna, jempek hata dohonon, nunga ta bege hata ni pamoruon ta, ba jempek hata dohonon saonari tu hita nama jempek hata dohonon, ninna roha nian mar wilayah-wilayah ma hita pasahathon pandapot. Jempek hata dohonon asa unang marganjang be pakkataiaon on, pinasahat ma parjolo tu wilayah sampulu tolu, jempek hata dohonon na hatop nai ma baen hamu, tor hatahon hamu ma impolana, mamereng hita tu tingki jempek hata dohonon asa sada ma hamu pasahatho, jempek hata dohonon mauliate ma.” ninna tong marganjang hata i.\n“Mauliate ma amanguda, jempek hata dohonon na denggan do tutu pandohan ni pamoruon ta i, ba jempek hata dohonon nuaeng saguru dihita na mardongan tubu do. Jala ia hami sian wilayah sampulu tolu, jempek hata dohonon sipanolopi na uli do hami. Jempek hata dohonon, molo tung siat pangidoan nian, ala madomu holang huta nami, jempek hata dohonon, nasa na tarulahon hami, ulahonon nami do i. Songon pandok ni situa-tua ba, tinallik ninna huling-huling tarida holi-holi, hamu do tutu amanguda na marulaon, hami haha dolimuna ma panamboli, jempek hata dohonon, rade ma hami disi. Alai, marpanukkun hita, ai adong dope dongan tubutta ha tope ro tu ulaon on, jempek hata dohonon tung bohape dah, dang na manghurangi palilung iba nuaeng, jempek hata dohonon ingkon sai jolo sian nasida do asa tu hami. Jempek hata dohonon, ia hami na di wilayah sampulu tolu holan piga ruma tanggs do, jempek hata dohonon, alai nang pe songoni, jempek hata dohonon, molo sa tahi do hita mangulahon sa, jempek hata dohonon, na tupa do sude. Jempek hata dohonon, songoni ma jo saotik sian hami, jempek hata dohonon hatakki-hata tambaan, jempek hata dohonon…” ninna amaniSoholsoan.\nSongoni ma na manghatai on, maru tuk botari, sai jempek hata dohonon ninna alai sude do marganjang-ganjang di pandohi be.\nOn pe pinasidung ma surat on, jempek hata dohonon nuaeng sotung bosan angka dongan panjaha ala ni paganjang hu. Jempek hata dohonon tutu, songon dia pe rumang ni na husurathon on, jempek hata dohonon ndada na manghata jolma, alai jempek hata dohonon, ba ima namasa di luat i. Jempek hata dohonon, hatakkon-hata tambaan ma on ateh, jempek hata dohonon, mauliate ma.


Boi do Urupanmu Dongan na di Huria? | Siparsiajaran\nJAHA DIBAGASAN HATA Albania Amhara Arab Armenia Aymara Azerbaijani Azerbaijani (Sirilik) Batak (Toba) Bengali Bikol Bolanda Bulgar Cebuano Cheska Chichewa Chitumbuka Chiyao Chuvash Cina Mandarin (Disederhanakan) Cina Mandarin (Tradisional) Citonga (Malawi) Dansk Esti Farsi Fiji Georgia Guarani Gujarati Gun Hata ni na Ngungu di Angola Heber Hiligaynon Hindi Hiri Motu Igbo Iloko Indonesia Inggris Islan Isoko Italia Japang Jerman Kannada Katalan Kikamba Kikuyu Kinyarwanda Kirghiz Kiribati Korea Kroat Kurdi Kurmanji (Sirilik) Kurdis Kurmanji (Kaukasus) Latvi Lituavi Luganda Luo Magyar Makau Makedonia Malagasi Malayalam Marati Maya Melayu Mixe Mongol Nepali Norsk Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Bolivia) Rumania Rundi Rusia Samoa Sango Sena Serb Serb (Romawi) Shona Sinhala Slovak Sloven Spanyol Sranantongo Suomi Swahili Swensk Tagalog Tajik Tamil Tatar Telugu Tetun Dili Thai Tigrinya Tok Pisin Tshwa Turki Turkmen Tuvalu Tzotzil Ukraina Urdu Urhobo Uzbek Vietnam Waray-Waray Wolaita Yoruba Yunani Zapotec (Isthmus)\nPingkirhon ma pangurupion na dihaporluhon ni donganta\nANDORANG so manaek tu surgo, didok Jesus tu angka siseanna, ”Gabe sitindangingku ma hamu . . . sahat ro di ujung ni tano on.” (Ul. 1:8) Songon dia do nasida boi pasahathon barita na uli di liat portibi on?\nSi Martin Goodman, sahalak profesor di Universitas Oxford, mandok ”Ulaon marbarita ma na paimbarhon halak Kristen sian agama na asing, songon agama Jahudi di tingki imperium ni Roma.” Laho do Jesus marbarita na uli sian sada inganan tu inganan na asing. Ditiru halak Kristen na sintong do Jesus mamaritahon ”harajaon ni Debata” di sude inganan. Dilului nasida do halak na olo mamboto hasintongan. (Luk. 4:43) I do alana, di abad na parjolo adong na digoari ”apostel” lapatanna, halak na disuru laho mangulahon sada ulaon. (Mrk. 3:14) Didok Jesus tu angka siseanna, ”Laho ma hamu, podai hamu ma saluhut bangso.”—Mat. 28:18-20.\nNang pe ndang di tano on be saonari sisean ni Jesus na 12 i, alai torop naposo ni Jahowa maniru nasida marbarita. Tingki dihaporluhon godang parbarita, nasida mandok, ”Dison do ahu, suru ma ahu!” (Jes. 6:8) Adong na pinda tu negara na asing, songon na lulus sian Singkola Gilead. Na asing, pinda tu sada inganan di negara nasida. Torop na marsiajar bahasa na baru asa boi mangurupi huria manang kelompok. Nang pe ndang sai mura, alai rade do angka donganta on mangalehon tingkina laho patuduhon holong ni nasida tu Jahowa dohot tu dongan. Alani i, denggan ma diatur nasida tingki, gogo dohot parhepengon ni nasida laho marbarita di inganan na mangkaporluhon. (Luk. 14:28-30) Arga situtu do sude na diulahon ni angka donganta on.\nAla marimbar do na masa di parngoluonta, ndang sude hita boi pinda manang marsiajar bahasa na baru. Alai, boi do hita gabe missionari di hurianta sandiri.\nGABE MISSIONARI DI HURIANTA SANDIRI\nPangke ma tingkimu saonari mangalehon pangurupion\nDi abad na parjolo, marlas ni roha do halak Kristen marbarita di inganan ni nasida be. Didok si Paulus tu si Timoteus, ”Ulahon ma ulaon ni parbarita na uli, jala ulahon ma sude ulaonmu songon naposo ni Debata.” (2 Tim. 4:5, Bibel siganup ari) Hata on, didok tu halak Kristen di abad na parjolo, alai ringkot dope taulahon on saonari. Sude halak Kristen, ingkon mamaritahon barita na uli taringot Harajaon jala mambahen sisean. Boi do hita songon missionari nang pe di hurianta sandiri.\nUmpamana, tingki ro missionari tu sada negara, ingkon pahombaronna do dirinasida tu hasomalan di negara i. Nang pe ndang boi hita pinda tu inganan na mangkaporluhon godang penyiar, boi do tapangke marragam cara laho marbarita? Umpamana, taon 1940 angka donganta taronjar rohana marbarita di inganan na ribur sahali saminggu. Hea do hamu marbarita di inganan na ribur? Hea do hamu marbarita mamangke rak beroda? Alani i, rade do hamu marbarita mamangke marragam cara?\nMangurupi dongan di ulaon marbarita\nMolo olo do hita mangulahon i, tadapot ma las ni roha tingki marbarita. Donganta na pinda tu inganan na mangkaporluhon parbarita manang na marsiajar bahasa na baru, nasida boi gabe sitiruon jala mangalehon pangurupion di huria. Umpamana, nasida boi manguluhon ulaon marbarita. Angka missionari pe, jotjot do manguluhon ulaon marbarita di huria huhut mangajarajari angka donganta baoa di huria i mangulahon sisongon i. Molo hamu nunga tardidi, olo do hamu ”diajarajari” jala rade do hamu gabe parhobas manang gabe sintua laho mangurupi donganta di huria?—1 Tim. 3:1.\nPATOGUHON ANGKA DONGAN\nGodang do cara na boi tabahen mangurupi huria. Sude hita, na poso manang na matua boi do mangalehon ”pangurupion na balga” tu dongan sahaporseaon.—Kol. 4:11, Bibel siganup ari.\nMolo naeng taurupi donganta, porlu tatanda nasida. Bibel manjujui hita asa marsaor dohot dongan sahaporseaonta di parpunguan. (Heb. 10:24) Ndang na ingkon taboto sude manang tasungkuni taringot nasida. Alai, porlu tapingkirhon aha na ringkot di nasida, songon pangurupion, pangapulion manang patoguhon rohanasida marhite Bibel. Alai, adong do situasi na ingkon holan parhobas manang sintua na boi mangalehon pangurupion tu nasida. (Gal. 6:1) Nang pe songon i, boi do hita mangurupi donganta na matua manang songon keluarga tu na marsitaonon.\nMangapuli na marsitaonon\nDihilala si Salvatore do pangurupion sian dongan di huria. Ala susa di parhepengon, dijual ma usahana, jabuna dohot angka barangbarangna. Marsak ma ibana mangingot keluargana. Dilehon sada keluarga di huria ma hepeng tu ibana jala diurupi mangalului karejo. Jotjot nasida mangkatahatai jala patoguhon roha ni si Salvatore. Alani i, solhot ma paralealeon ni nasida. Saonari, las do roha ni nasida mangingot tingki rap nasida mangkilala hasusaan.\nHalak Kristen na sintong ndang maila paboahon haporseaonna tu na asing. Ingkon tatiru do Jesus jala mangurupi halak mamboto bagabaga ni Debata. Nang pe adong na boi pinda, na debanai ndang, alai sude hita boi do mambahen na dumenggan di hurianta sandiri. (Gal. 6:10) Tingki taurupi donganta, tahilala do las ni roha jala hita mangulahon ulaon na denggan.—Kol. 1:10; Ul. 20:35.


Kisah Hidup: Dilehon Jahowa do Pasu-Pasu tu Ahu Lobi sian na Huhirim | Si Manfred Tonak\nJoujou Paboahon—Edisi Siparsiajaran | Juli 2019\nJAHA DI BAGASAN HATA Abua Adhola Afrikans Aja Akha Albania Altai Alur Amhara Amis Arab Armenia Aukan Aymara Azerbaijani Azerbaijani (Sirilik) Bahasa Isyarat Afrika Selatan Bahasa Isyarat Spanyol Bahasa Isyarat Venezuela Baoule Bashkir Bassa (Kamerun) Batak (Karo) Batak (Simalungun) Batak (Toba) Bengali Biak Bikol Bislama Bolanda Boulou Bulgar Cakchikuel Cebuano Changana (Mozambik) Chavacano Cheska Chichewa Chin (Hakha) Chitonga Chitonga (Zimbabwe) Chitumbuka Chiyao Chokwe Chol Chopi Chuuk Chuvash Cibemba Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Damara Dangme Denmark Digor Douala Drehu Edo Efik Esan Esti Ewe Farsi Fiji Fon Ga Garifuna Georgia Greenland Guarani Gujarati Gun Hata ni na Ngungu di Amerika Hata ni na Ngungu di Kolombia Hata ni na ngungu di Ekuador Hausa Heber Herero Hiligaynon Hindi Hiri Motu Hmong (White) Iban Ibanag Ibinda Idoma Igbo Igede Iloko Indonesia Inggris Islan Isoko Italia Jawa Jepang Jerman Jerman Rendah Jula Kabiye Kabuverdianu Kachin Kannada Karen (S'gaw) Katalan Kazak Kazak (Arab) Kekchi Khana Khmer Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kisi Kongo Korea Kreol Guadeloupe Kreol Haiti Kreol Mauritius Kreol Seychelles Krio Kriol Belize Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lahu Lao Latvi Lenje Lhukonzo Lingala Lituavi Lomwe Luganda Lunda Luo Luvale Magyar Makau Makedonia Makhuwa-Meetto Malagasi Malayalam Malta Mam Mambwe-Lungu Mapudungun Marati Marshall Maya Mazatec (Huautla) Mbunda Melayu Mingrelian Mixe Mixtec (Guerrero) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norwegia Nyakyusa-Ngonde Nyaneka Nyungwe Nzema Okpe Oromo Ossetia Otetela Palau Pangasinan Papiamento (Curaçao) Pidgin (Afrika Selatan) Pijin Pulopulo Solomon Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romani (Junani Selatan) Romani (Makedonia) Romani (Makedonia) Cyrillic Ronga Rumania Rumania (Serbia) Rundi Runyankore Rusia Rutoro Samoa Sangir Sango Saramaccan Sena Sepedi Sepulana Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Sunda Suomi Swahili Swahili (Kongo) Swati Swedia Tagalog Tahiti Tajik Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turki Turkmen Tuvalu Twi Tzeltal Tzotzil Uighur (Arab) Uighur (Sirilik) Ukraina Umbundu Urdu Urhobo Uruund Uzbek Uzbek (Romawi) Venda Vietnam Wallis Waray-Waray Wayuunaiki Welsh Wolaita Xhosa Yap Yoruba Yunani Zande Zapotec (Isthmus) Zulu jiKurdi Kurman\nDilehon Jahowa do Pasu-Pasu tu Ahu Lobi sian na Huhirim\nNa dipaboa si Manfred Tonak\n‘HUBOTO do, ingkon merintis do ahu. Alai sungkun-sungkun do rohangku, tabo do gabe perintis?’ Lomo hian do rohangku tu karejongku di Jerman, i ma mangirim angka sipanganon tu luat Afrika, songon tu Dar es Salaam, Elisabethville, dohot Asmara. Alai dung piga-piga taon ndang hurimpu boi ahu gabe perintis di Afrika!\nTingki mulai merintis ahu, muba ma ngolungku ala hudapot do lobi sian na huhirim. (Eps. 3:20) Alai sungkun-sungkun do ra rohamu, songon dia do i boi masa. Huceritahon ma jo da.\nAhu tubu di Berlin, Jerman taon 1939, piga-piga bulan dung mulai masa Porang Dunia II. Tingki naeng marujung porang i di taon 1945, hona bom ma kota Berlin. Alani serangan bom i, gabe hancur ma dalan. Laho ma ahu dohot keluargangku martabuni tu sada inganan asa unang hona bom. Alai asa aman, gabe pinda ma hami tu huta ni omak di Erfurt.\nAhu dohot natua-tuakku dohot itongku di Jerman, taon 1950\nMarsitutu do omakku mangalului hasintongan. Sai dijaha ibana do buku ni angka halak na pistar, jala diihuthon ibana do piga-piga agama. Alai ndang dapotna dope hasintongan i. Alai hira-hira taon 1948, ro ma dua Sitindangi Ni Jahowa tu jabunami. Ditogihon omak ma nasida tu jabu, jala godang do na disungkun ibana tu nasida. Ndang adong dope sajom, didok omak ma tu ahu dohot tu itongku, “Nunga dapothu be hasintongan i!” Ndang sadia leleng, ro ma ahu, omakku, dohot itongku tu parpunguan di Erfurt.\nTaon 1950, mulak ma hami tu Berlin. Marpungu di Huria Berlin-Kreuzberg ma hami. Dung i, pinda jabu ma muse hami alai tong do di Berlin. Gabe tu Huria Berlin-Tempelhof ma hami marpungu. Ujungna, tardidi do omak. Alai ahu ndang dope. Boasa?\nMARSITUTU ASA UNANG GABE PARILA\nAla parila ahu, gabe leleng do ahu asa maju. Saleleng dua taon, ndang hea ahu mangkatai tingki marbarita. Alai marsaor ma ahu dohot angka donganta na barani jala mangkaholongi Jahowa. Adong do sian nasida na hea dipenjarahon di kamp konsentrasi Nazi manang di penjara Jerman Timur. Adong do muse na hea martabuni-tabuni mamboan sijahaon tu Jerman Timur, hape boi do dipenjarahon nasida alani i. Gabe sitiruon do nasida di ahu. Gabe hurimangi ma, barani do nasida mangalehon ngoluna tu Jahowa dohot tu angka dongan. Ahu pe boi do ndang gabe parila.\nMarsitutu ma ahu asa unang gabe parila. Dohot ma ahu tu sada kampanye khusus laho marbarita di taon 1955. Di sada surat na dibahen di Informant, * dipaboa donganta si Nathan Knorr ma, on ma kampanye na umbalga na hea dibahen Sitindangi Ni Jahowa. Didok ibana molo dohot do sude parbarita tu ulaon on, “di bulan on ma taulahon ulaon marbarita na umbalga na hea adong di portibi on”. Tutu do masa i! Ndang sadia leleng, rap tardidi ma ahu dohot bapakku dohot itongku taon 1956. Alai dungkon i, ingkon hubahen do muse sada keputusan na ringkot.\nSaleleng martaon-taon, huboto do cita-cita na denggan do gabe perintis. Alai ndang olo dope ahu gabe perintis tingki i. Huparsiajari ma marbisnis dohot mangirim barang tu luar negeri. Lomo do rohangku asa jolo berpengalaman ahu di bidang on baru pe asa merintis. Taon 1961, dapothu ma karejo di Hamburg, kota na umbalga di Jerman. Gabe lomo ma rohangku tu karejo on. Ujungna, ndang marnasaut ahu gabe perintis. Jadi, aha ma na huulahon?\nMandok mauliate do ahu ala marhite angka dongan, diurupi Jahowa do ahu asa mangkaringkothon parale-aleonku tu Ibana. Godang do angka donganku na mulai merintis. Gabe sitiruon do nasida di ahu. Asing ni i, adong do donganta si Erich Mundt na hea dipenjarahon di kamp konsentrasi. Dijujui ibana do ahu asa porsea tu Jahowa. Didok ibana, tingki di kamp konsentrasi, adong do angka donganta na holan porsea tu dirina sandiri, ujungna gabe gale ma nasida. Alai angka dongan na porsea tu Jahowa, tongtong do setia jala ujungna dipangke organisasi ni Jahowa do nasida.\nTingki baru mulai merintis ahu, taon 1963\nJala, adong donganta si Martin Poetzinger, na ujungna gabe anggota Punguan Na Mangaradoti Organisasi na manjujui angka dongan. Didok ibana, “Habaranion do sada arta na ummarga!” Dung hurimangi hatana i, huputushon ma kaluar sian karejongku jala mulai ma ahu merintis bulan Juni taon 1963. On ma sada keputusan na dumenggan na hea hubahen! Dung dua bulan, diundang ma ahu gabe perintis istimewa. Hape tingki i, ndang sanga dope dapothu karejo na baru. Dung piga-piga taon, dipasu-pasu Jahowa ma ahu lobi sian na huhirim. Diundang ma ahu tu Singkola Gilead kelas 44.\nPARSIAJARAN NA ARGA SIAN GILEAD\nSada parsiajaran na huingot sian singkola i tarlumobi sian donganta si Nathan Knorr dohot si Lyman Swingle, i ma “unang pintor menyerah di penugasanmuna”. Dipatogu do hami asa marhasil di penugasannami nang pe maol. Didok donganta si Knorr do, “Aha do na sai dipingkiri hamu taringot daerah penugasanmuna i? Inganan na kotor do, angka serangga, manang hapogoson? Manang, diingot hamu do angka hau, bunga dohot bohi na marlas ni roha? Marsitutu ma hamu laho mangkaholongi angka halak!” Hea do dipaboa donganta si Swingle boasa adong angka dongan na pintor menyerah di penugasanna. Sampe naeng tangis do ibana paboahon i. Sanga do so satongkin ibana marjamita alani i. Hona hian do i tu rohangku. Gabe marsitutu ma ahu asa unang gabe kecewa hubahen Jesus dohot angka na miniahan.—Mat. 25:40.\nAhu, si Claude, dohot si Heinrich tingki gabe misionaris di Lubumbashi, Kongo, taon 1967\nDung dipaboa daerah penugasannami, adong piga-piga donganta di Betel na manungkun tu daerah dia hami ditugashon. Dipuji nasida do daerah penugasan ni dongan na asing. Alai tingki hudok, “Tu Kongo (Kinshasa)”, didok nasida ma tu ahu, “Oh, tu Kongo ate! Sai didongani Jahowa ma ho disi!” Alana tingki i, godang do barita taringot halak na marbadai jala masibunuan di Kongo (Kinshasa). Alai sai huingot do angka parsiajaran na hudapot sian singkola i. Ndang sadia leleng dung wisuda hami di bulan September 1967, borhat ma ahu, si Heinrich Dehnbostel, dohot si Claude Lindsay tu Kinshasa, ibukota ni Kongo.\nDILATIK TINGKI GABE MISIONARIS\nDung sahat hami di Kinshasa, marsiajar bahasa Prancis ma hami saleleng tolu bulan. Dung i, pinda ma hami tu Lubumbashi di ujung selatan Kongo na jonok tu perbatasan tu Zambia. Najolo goarna Elisabethville. Pinda ma hami tu jabu ni misionaris di pusat kota.\nHuta-huta do Lubumbashi on, jala ndang hea dope ro parbarita na uli tuson. Godang do parsiajar Bibelnami, sampe ndang sanga tingkinami laho mangajari sude. Marbarita do muse hami tu angka pejabat na karejo di kantor ni pamarenta manang tu polisi. Godang do na mangargai Bibel dohot ulaonnami marbarita. Godangan halak disi marbahasa Swahili do. Alani i huparsiajari ma bahasa i rap dohot si Claude Lindsay. Ndang sadia leleng, ditugashon ma hami tu huria na marbahasa Swahili.\nNang pe godang pengalaman na denggan na didapot hami, alai adong do tong angka ambat-ambat. Jotjot do hami pajumpang dohot angka tentara na mabuk na mamboan sinjata. Adong do muse polisi na manudu hami mangulahon hajahaton. Hea do ro polisi mamboan sinjata tu parpunguannami di jabu ni misionaris. Diboan ma hami tu kantor polisi. Disuru ma hami hundul di lante sahat tu jam sampulu borngin. Dung i, diloas ma hami mulak.\nTaon 1969, gabe pengawas wilayah ma ahu. Tingki gabe pengawas wilayah, ingkon hudalani do dalan na margambo jala marramba. Godang do tajumpangi dalan sisongon i di Afrika. Tingki marborngin ahu di sada huta, adong ma manuk dohot angka anakna modom di toru ni podomanku. Sai huingot do songon dia soara ni manuk i mandungoi ahu, hape golap dope ari. Hea do ahu mangkata-hatai taringot hasintongan tingki borngin dohot angka dongan di jonok ni api unggun. Molo huingot i muse, las do rohangku.\nSada ambat-ambat na mansai borat na diadopi hami, i ma ala adong angka donganta na dohot tu organisasi Kitawala. * Piga-piga sian nasida nunga tardidi jala gabe sintua di huria. Gabe songon “batu karang na buni” do nasida di huria. Alai angka dongan na serep rohana ndang olo mangihuthon nasida. (Jud. 12) Alai ujungna, dipaias Jahowa do huria sian angka halak sisongon i, jala lam godang ma muse halak na gabe Sitindangi Ni Jahowa.\nTaon 1971, ditugashon ma ahu tu kantor cabang di Kinshasa. Marragam do karejongku disi. Songon surat-menyurat, lektur, dohot bagian dinas. Di Betel, huparsiajari ma songon dia mangorganisasi ulaon di negara na balga nang pe terbatas fasilitasna. Sipata, ingkon marbulan-bulan do asa sahat surat na dikirim hami tu angka huria. Mulana, dikirim do i marhite pesawat, dung i ditaruhon marhite parau. Alai, olo do ndang boi mardalan parau i saleleng marminggu-minggu ala godang eceng gondok. Nang pe songon i, marhasil do ulaonnami nang pe mangadopi angka ambat-ambat.\nLongang do rohangku mangida songon dia angka dongan paradehon kebaktian na balga nang pe terbatas biayana. Dibahen nasida ma panggung sian asar ni rayap na songon bukit. Dindingna dohot hundulanna pe dibahen nasida sian lalang. Dibahen ma bambu gabe tiangna, jala tikar bambu gabe atapna dohot mejana. Dipotong nasida ma kulit ni hau ganti ni paku. Longang do rohangku ala sai adong do cara ni angka donganta mambahen i sude. Holong hian do rohangku tu nasida. Dung pinda ahu tu penugasan na baru, masihol do ahu tu nasida!\nMARTUGAS DI KENYA\nTaon 1974, dipapinda ma ahu tu kantor cabang di Nairobi, Kenya. Godang do angka ulaonnami disi, ala kantor cabang Kenya do na mangaradoti ulaon marbarita di sampulu negara na jonok sian i. Di piga-piga sian negara on, diorai do ulaon marbarita disi. Nunga jotjot ahu ditugashon asa ro tu angka negara i, tarlumobi tu Etiopia. Godang do ambat-ambat na diadopi angka donganta disi, jala godang do sian nasida na dianiaya. Godang do nasida na dipungkuli, dipenjarahon, jala adong do na dipamate. Alai tongtong do nasida setia ala togu do parale-aleonna tu Jahowa dohot tu angka dongan.\nTaon 1980, lam tamba ma las ni rohangku dung marhasohotan dohot si Gail Matheson. Sian Kanada do si Gail, jala sakalas do hami tingki singkola Gilead. Gabe misionaris ma ibana di Bolivia. Jotjot do hami marsikiriman surat. Dung 12 taon, pajumpang ma hami muse di New York. Ndang sadia leleng, marhasohotan ma hami di Kenya. Las hian do rohangku tu si Gail, ala togu do parale-aleonna tu Jahowa jala sederhana do parngoluonna. Tongtong do didongani ibana ahu jala dihaholongi do ahu.\nTaon 1986, ditugashon ma ahu gabe pengawas wilayah huhut gabe Panitia Cabang. Dikunjungi hami ma angka negara na diawasi kantor cabang Kenya.\nMarjamita di kebaktian di Asmara, taon 1992\nHuingot do tingki paradehon inganan kebaktian di Asmara (di Eritrea) taon 1992. Tingki i, ndang diorai be Sitindangi Ni Jahowa. Alai mansai roa do inganan kebaktian na dapotnami. Roa do i idaon sian luar, alai umroa dope na di bagasan. Alai tingki ari kebaktian i, longang do rohangku ala boi dibahen angka dongan inganan i gabe denggan. Godang do angka keluarga mamboan kain jala ditempelhon nasida ma i tu angka bagian na roa. Las do rohanami mangihuthon kebaktian i, jala adong 1.279 halak na ro.\nTingki gabe pengawas wilayah ahu, marragam do inganannami marborngin ganup minggu. Sipata, marborngin ma hami di sada penginapan na mewah jala jonok tu laut. Alai di tingki na asing, marborngin do hami di jabu na dibahen sian seng. Kamar mandina pe daona 100 meter sian jabu. Alai manang didia pe hami melayani, sai diingot hami do tingki rap marbarita dohot angka perintis dohot parbarita na ringgas. Tingki dapotnami penugasan na baru, ingkon marsirang ma hami dohot angka dongan na burju i. Masihol hian do hami tu nasida.\nGODANG PASU-PASU DI ETIOPIA\nSian taon 1987 sahat tu taon 1992, ndang diorai be ulaon ni Sitindangi Ni Jahowa di piga-piga negara na diawasi kantor cabang Kenya. Alani i, dibahen ma muse piga-piga kantor cabang. Taon 1993, ditugashon ma ahu tu kantor cabang di Addis Ababa, Etiopia. Nunga marpulu taon diorai ulaon ni Sitindangi Ni Jahowa disi. Alai saonari ndang be.\nTingki gabe pengawas wilayah di Etiopia, taon 1996\nDipasu-pasu Jahowa do ulaon ni Sitindangi Ni Jahowa di Etiopia. Godang do angka donganta na gabe perintis. Ganup taon mulai sian 2012, lobi sian 20 persen Sitindangi gabe perintis biasa. Asing ni i, diparade do angka singkola laho mangalatik angka donganta. Jala lobi sian 120 Bale Harajaon na dipajongjong. Di taon 2004, pinda ma anggota Betel tu inganan na baru jala nunga adong be Bale Kebaktian. On ma angka pasu-pasu na dilehon Jahowa.\nSaleleng martaon-taon, nunga marale-ale hami dohot angka dongan na di Etiopia. Holong hian do rohanami tu nasida ala burju-burju do nasida. Baru-baru on, hurang sehat do hami. Alani i, gabe ditugashon ma hami tu kantor cabang Eropa Tengah. Denggan do hami diurus dison, alai masihol hian do hami tu angka dongan na di Etiopia.\nGODANG NA MARTAMBA DIBAHEN JAHOWA\nDihilala hami do songon dia Jahowa mambahen lam godang na mananda Ibana. (1 Kor. 3:6, 9) Umpamana, tingki parjolo sahali ahu marbarita tu halak Rwanda na karejo di pertambangan tembaga di Kongo, ndang adong dope Sitindangi di Rwanda. Saonari, nunga lobi sian 30.000 Sitindangi di Rwanda. Di taon 1967, hira-hira 6.000 do Sitindangi di Kongo (Kinshasa). Saonari, adong hira-hira 230.000 Sitindangi disi, jala lobi sian sajuta halak na ro tu Borngin Parningotan di taon 2018. Di sude negara na hea diawasi kantor cabang Kenya, saonari nunga adong lobi sian 100.000 Sitindangi disi.\nLobi sian 50 taon naung salpu, dipangke Jahowa do angka dongan laho mangurupi ahu asa merintis. Sahat tu saonari parila dope ahu. Alai, nunga marsiajar ahu asa tongtong porsea tu Jahowa. Pengalamanku na di Afrika i mangurupi ahu asa boi sabar jala sederhana. Las do rohangku dohot si Gail tu angka dongan na mansai burju, na tongtong setia nang pe godang hasusaan, jala porsea tu Jahowa. Huhilala do asi ni roha ni Jahowa na mansai balga. Dilehon Jahowa do pasu-pasu tu ahu, lobi sian na huhirim.—Ps. 37:4.\n^ par. 11 Ujungna goarna gabe Pangkobasion Harajaonta, jala saonari diganti gabe Hangoluan dohot Pangkobasion ni Halak Kristen—Na Laho Diparsiajari.\n^ par. 23 “Kitawala” dibuat sian bahasa Swahili lapatanna, i ma “mangatur, manang mamarenta”. Tujuan ni punguan on, i ma asa boi merdeka sian Belgia. Kitawala on mamangke, mamparsiajari, jala mansarhon sijahaon ni Sitindangi Ni Jahowa. Jala gabe dipadomu nasida do ajaran ni Bibel tu politik ni nasida, ulaon mardatu, dohot ulaon na rorang.\nParadehon Diri Laho Mangadopi Penganiayaan\nTongtong Manomba Jahowa Tingki Diorai\n“Laho . . Bahen ma Saluhut Halak sian Nasa Bangso Gabe Siseanku”\nMangurupi Halak na so Maragama asa Mananda Debata\nKISAH HIDUP Dilehon Jahowa do Pasu-Pasu tu Ahu Lobi sian na Huhirim\nTutu do Dilehon Jesus Ngoluna Humongkop Ahu?\nText Sipilliton unduhan buku digital JOUJOU PABOAHON—EDISI SIPARSIAJARAN Juli 2019\nJOUJOU PABOAHON—EDISI SIPARSIAJARAN Juli 2019\nArta na Arga sian Debata Mangurupi Ahu Asa Marhasil